Document ID: 32013R0601

32013R0601
L 172/14
SLUŽBENI LIST EUROPSKE UNIJE
24.06.2013.
PROVEDBENA UREDBA KOMISIJE (EU) br. 601/2013
od 24. lipnja 2013.
o izdavanju odobrenja za kobaltov(II) acetat tetrahidrat, kobaltov(II) karbonat, kobaltov(II) karbonat hidroksid (2:3) monohidrat, kobaltov(II) sulfat heptahidrat i obloženi granulirani kobaltov(II) karbonat hidroksid (2:3) monohidrat kao dodatke hrani za životinje
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (1), a posebno njezin članak 9. stavak 2.,
budući da:
(1)
Uredbom (EZ) br. 1831/2003 predviđa se odobravanje dodataka hrani za životinje za korištenje u hranidbi životinja te uvjeti i postupci za izdavanje takvih odobrenja. Člankom 10. te Uredbe predviđa se ponovna procjena dodataka hrani za životinje odobrenih u skladu s Direktivom Vijeća 70/524/EEZ (2).
(2)
Kobaltov acetat, bazični kobaltov karbonat i kobaltov sulfat bili su odobreni u skladu s Direktivom 70/524/EEZ bez vremenskog ograničenja. Ti su proizvodi bili naknadno upisani u Registar Zajednice dodataka hrani za životinje kao postojeći proizvodi, u skladu s člankom 10. stavkom 1. Uredbe (EZ) br. 1831/2003.
(3)
U skladu s člankom 10. stavkom 2. Uredbe (EZ) br. 1831/2003 u vezi s člankom 7. te Uredbe, podnesen je zahtjev za ponovnu procjenu kobaltovog acetata, bazičnog kobaltovog karbonata i kobaltovog sulfata kao dodataka hrani za životinje za sve životinjske vrste. Uz to, u skladu s člankom 10. stavkom 2., podnesen je zahtjev za ponovnu procjenu bazičnog kobaltovog karbonata u obloženom granuliranom obliku za sve životinjske vrste. Treće, u skladu s člankom 7. te Uredbe, podnesen je zahtjev za odobrenje kobaltovog karbonata za preživače, konje i kuniće. Za svih pet spojeva kobalta zatraženo je da se dodaci razvrstaju u kategoriju dodataka hrani za životinje „Nutritivni dodaci”. Uz ta tri zahtjeva bili su priloženi podaci i dokumenti koji se zahtijevaju u skladu s člankom 7. stavkom 3. Uredbe (EZ) br. 1831/2003.
(4)
Europska agencija za sigurnost hrane (dalje u tekstu „Agencija”) zaključila je u svojim mišljenjima od 12. lipnja 2012. (3) (4) i 22. svibnja 2012. (5) da pod predloženim uvjetima korištenja, kobaltov(II) acetat tetrahidrat, kobaltov(II) karbonat, kobaltov(II) karbonat hidroksid (2:3) monohidrat, kobaltov(II) sulfat heptahidrat i obloženi granulirani kobaltov(II) karbonat hidroksid (2:3) monohidrat nemaju štetan utjecaj na zdravlje životinja, zdravlje potrošača ili okoliš, te da su oni učinkovit izvor kobalta za odgovarajuće ciljne vrste. Agencija je također zaključila da uz primjenu odgovarajućih zaštitnih mjera za sprečavanje udisanja, nema sigurnosnih rizika za korisnike. Agencija smatra da nema potrebe za posebnim zahtjevima u pogledu praćenja nakon stavljanja na tržište. Ona je također potvrdila izvješće o analitičkoj metodi dodatka hrani za životinje u hrani za životinje, koje je dostavio referentni laboratorij uspostavljen Uredbom (EZ) br. 1831/2003.
(5)
Procjena kobaltovog(II) acetat tetrahidrata, kobaltovog(II) karbonata, kobaltovog(II) karbonat hidroksid (2:3) monohidrata, kobaltovog(II) sulfat heptahidrata i obloženoga granuliranog kobaltovog(II) karbonat hidroksid (2:3) monohidrata pokazala je da su uvjeti za odobrenje predviđeni u članku 5. Uredbe (EZ) br. 1831/2003 ispunjeni. Stoga bi korištenje ovih tvari trebalo odobriti kako je navedeno u Prilogu ovoj Uredbi.
(6)
Kako nema sigurnosnih razloga zbog kojih bi se zahtijevala trenutačna primjena izmjena za već odobrene spojeve kobalta, primjereno je zainteresiranim stranama omogućiti prijelazno razdoblje, kako bi se pripremile za ispunjavanje novih zahtjeva koji proizlaze iz odobrenja.
(7)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Odobrenje
Tvari navedene u Prilogu, koje spadaju u kategoriju dodataka hrani za životinje „Nutritivni dodaci” i funkcionalnu skupinu „Mješavine elemenata u tragovima”, odobravaju se u hranidbi životinja kao dodaci hrani za životinje, podložno uvjetima utvrđenim u tom Prilogu.
Članak 2.
Prijelazne mjere
Tvari navedene u Prilogu koje su bile odobrene Direktivom 70/524/EZ i hrana za životinje koja ih sadrži, koji su proizvedeni i označeni prije 15. siječnja 2014. u skladu s pravilima koja se primjenjuju do 15. srpnja 2013., mogu se nastaviti stavljati na tržište i upotrebljavati do isteka zaliha.
Članak 3.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. lipnja 2013.

Labels: 0
3
17
6